# Anna Navarro Descals

Anna Navarro Descals (Olot, 21 de febrer de 1968), més coneguda com a Anna N. Schlegel, és una empresària i política catalana. És vicepresidenta de l'empresa de construcció californiana Procore i cap d'estratègia de la catalana GPAInnova des del 2021. El 2020 va ser nomenada la dona més influent del món en tecnologia per la revista Analytics Insight, i el 2021 la més admirada per la revista CIO Look. Viu a Califòrnia des del 1992. El 2020 també era la cap executiva de l'ONG Women in Technology amb cinc directives més. Va ser guardonada amb la Creu de Sant Jordi el 2021.
De jove es va familiaritzar amb l'anglès, el francès i l'alemany, a més del català i el castellà. Va estudiar filologia alemanya i anglesa a la Universitat de Barcelona. Va començar a treballar a British Airways des de l'Aeroport del Prat per elaborar rutes o fer el checking. Es va desplaçar a viure a Califòrnia, on va crear una empresa de traduccions. Després li va arribar l'oferta per treballar a Cisco Systems on des del 1994 va contribuir en la globalització de l'empresa. Més endavant, ha estat a Xerox, VMware i VeriSign. La va contractar NetApp el 2008, una empresa dedicada a l'emmagatzematge de dades amb seu a Silicon Valley, on liderava un equip format per 200 professionals. El 2021 va canviar de feina i va començar a treballar a Procore i GPAInnova.
El 2017 va publicar el llibre Truly Global sobre com les grans empreses poden tenir èxit en una economia global competitiva. El llibre va defensar la globalització dels mercats i va ser un contrapunt a l'aposta del president Donald Trump al proteccionisme. El 2023 es va publicar una versió en català de l'obra, publicada per LaBreu Edicions.
Es va presentar a les llistes de Junts per Catalunya a les eleccions al Parlament de Catalunya de 2024, com a segona de la llista de Carles Puigdemont.
Des d'octubre de 2024 és encarregada de la cartera de transformació digital, intel·ligència artificial i Catalunya al Món del seu partit.

## Notes

* ↑ Ve de Anna Navarro Schlegel. El darrer és el seu cognom de dona casada als Estats Units.

## Referències

* ↑ Redacció. «L'olotina Anna Navarro és la dona més influent del món en l'àmbit de la tecnologia – elgarrotxi.cat». [Consulta: 14 desembre 2020].
* ↑ «Anna N. Schlegel, un cas d'èxit en trencar el sostre de vidre: "Sóc del 2% de dones executives als Estats Units"». [Consulta: 18 setembre 2021].
* ↑ «Una revista internacional situa una catalana com la dona més influent del món en tecnologia el 2020», 14-12-2020. [Consulta: 14 desembre 2020].
* ↑ NacióGarrotxa. «Nomenen la catalana Anna Navarro com la dona de negocis més admirada del món 2021 | NacióGarrotxa». [Consulta: 18 setembre 2021].
* 1 2 Miró, Quim. «La catalana Anna Navarro rep la distinció de dona més influent del món en tecnologia», 13-12-2020. [Consulta: 14 desembre 2020].
* ↑ «DECRET 392/2021, de 30 de novembre, de concessió de la Creu de Sant Jordi de la Generalitat de Catalunya.». Diari Oficial de la Generalitat de Catalunya, 10-12-2021.
* 1 2 Miró, Quim. «Anna Navarro Descals: "La llengua és l'eina més determinant a l'hora de globalitzar un producte amb èxit"», 10-07-2020. [Consulta: 14 desembre 2020].
* ↑ «La catalana Anna Navarro és la dona més influent del món en l'àmbit de la tecnologia», 14-12-2020. [Consulta: 14 desembre 2020].
* ↑ «Anna Navarro, la dona més influent del món en el sector TIC». [Consulta: 14 desembre 2020].
* ↑ NacióGarrotxa. «L'olotina Anna Navarro deixa la vicepresidència de NetApp | NacióGarrotxa». [Consulta: 18 setembre 2021].
* ↑ Miró, Quim. «Anna N. Schlegel publica la traducció al català de 'Veritablement Global'», 07-02-2023. [Consulta: 7 febrer 2023].
* ↑ 324cat. «Puigdemont incorpora l'empresària de Silicon Valley Anna Navarro com a número 2», 02-04-2024. [Consulta: 2 abril 2024].
* ↑ Sallés, Quico; Botanch, Josep Maria. «Tots els noms de la nova executiva de Junts impulsada per Puigdemont i Turull». El Món.cat, 26-10-2024. [Consulta: 27 octubre 2024].